Die Afrikaner se aanwas is deur historici soos Scholtz op ’n sestienvoudige vermeerdering in die 18de eeu beraam, ’n twintigvoudige groei in die 19de eeu en ’n sesvoudige vermeerdering in die 20ste eeu. Dit het Afrikanergetalle tot sowat 3 miljoen laat styg. Die historiese definisie van wit Afrikaanssprekendes word hier vir Afrikaners gebruik, aangesien dit die enigste sensusdata wat beskikbaar is.
Afrikaners groei steeds teen sowat 0,7%. Sedert die vroeë tagtigerjare het geboortebeperking, die vrou se grootskaalse toetrede tot die arbeidsmark en groter welvaart tot kleiner gesinne gelei. Politieke onbestendigheid het ook ’n invloed hierop gehad. ’n Verskuiwing in waardes, verstedeliking en hoë koste van kinders grootmaak het ’n demper op geboortes geplaas. In kort, die stadiger groei in Afrikanergetalle is die gevolg van groter huise en kleiner huisgesinne!
Hierdie skielike magsverskuiwing is vererger omdat meerderheidsregering nie vir minderheidsbeskerming verruil is soos in federale stelsels die geval is nie. Die grondwetlike ruimtes vir minderheidsregte maak nie voorsiening vir gepaardgaande minderheidsmagte nie. Die gevolg is dat ’n politieke party slegs 51% van stemme benodig om 100% van die politieke mag te verkry, selfs oor die grondliggende sake van ander kultuurgemeenskappe. Afrikaners het geleer wat minderhede in ander wêrelddele lank reeds weet: Kulturele minderhede moet veg vir dit wat meerderhede as vanselfsprekend aanvaar.
Die bevolkingswerklikhede van Suid-Afrika het tot ’n demografiese demokrasie gelei waar verkiesings grootliks in ’n rassesensus ontaard het. Soos die gebruik in ander soortgelyke lande stem kiesers hier ook meer vir identiteit as beleid. Die getalleverhoudings skep die gaping vir die ANC se rasseformule van 80/9/9/2, waar alles die bevolkingsamestelling moet weerspieël in ’n soort demografiese diktatorskap. Die korrupte Zuma-regering verloor tans beduidende steun en opposisiepartye kon grootliks weens ’n wegblystem van ANC-kiesers beheer van verskeie metropole oorneem. Maar ’n opposisieparty wat die steun van die meerderheid swart kiesers moet kry om die ANC te verslaan, sal egter sy beleid vir hierdie kiesers moet aanpas en Afrikanerbelange verwaarloos.
Die migrasie van groot getalle meestal arm swart mense na dorpe en stede het oor die afgelope dekade tot ’n grootskaalse omwenteling in die land gelei. Plattelandse dorpe is veral hierdeur geraak en die dienste en infrastruktuur is in die meeste gevalle oorlaai. Die ANC-beheerde stadsrade slaag nie daarin om doeltreffende dienste te lewer nie en swak munisipale bestuur het in die meeste dorpe die ekonomie afgetakel. In die proses het die belastingbasis gekrimp in ’n tyd wat die belastingontvangers skerp toegeneem het. Terselfdertyd het die mislukking van ander regeringsdienste soos die swart openbare onderwys, asook beleidsrigtings soos die welsynstelsel en rasgedrewe werksbeleid, tot groot ekonomiese ongelykhede, armoede en werkloosheid in die swart gemeenskap gelei. Die ontevredenheid wat hieruit voortspruit het stelselmatig politieke gevolge soos toenemende protesoptogte, wat die stabiliteit van talle dorpe ondermyn.
Dit het bygedra tot ’n groeiende migrasie van beter geskoolde wit mense na stede en streeksentra. Al hierdie faktore bring die volhoubaarheid van die meeste plattelandse dorpe buite die Wes-Kaap in gedrang. Hierdie migrasie van wit mense gaan hoogs waarskynlik versnel vanweë sowel die drukkragte van vinniger verval in talle dorpe, as die trekkrag van beter dienste in groter dorpe en stede. Aan die ander kant is baie wit mense in hierdie dorpe vasgevang omdat daar nie meer ’n huismark is nie en mense nou ’n huis besit wat hulle vir aftreedoeleindes gekoop het.
Die doel van ’n aktiewe konsentrasiestrategie is om te verseker dat daar plekke is waar Afrikaners ’n meerderheid van die bevolking vorm. Dit kan wees in dele van stede en streeksdorpe, en die uitbouing van nuwe dorpe soos Orania in die laagbevolkte weste van die land waar ŉ meerderheid verkry kan word.
Die wat dink konsentrasie is n goeie idee , gaan lees die woorde van die laaste boer profeet , dan gaan lees jy oor die toring van babel in die bybel , dan praat ons verder , ons planne is nie God se planne nie , luister na die Here en jy sal altyd beter daaruit kom al word dit hoe swaar
Verstaan nie lekker jou kommentaar nie. Gaan lees jy self bietjie oor Siener se visioen oor die gevestigde paal waaraan die vierkleur wapper, “daar waar die grootrivier (Oranje) loop”… Dis Orania my maat.
Die Here maak die wat hy na die verderf lei se oge blind , dat hulle sal kyk en kyk maar nie sien nie , hulle sal hoor maar nie verstaan nie , onthou my woorde , dit sal die laaste ding wees wat jy aan sal dink wanneer die massas jou omring en jy jou einde sal aanskou , jy sal nie die volk regeer of red nie , dit sal n man van God wees
Ek probeer my bes om sin te maak uit wat jy sê, maar jy praat in raaisels waaraan n menigte van vertolkings geheg kan word. Sal jy so gaaf wees om presies te sê wat jy bedoel ten einde ons in staat te stel om die waarskuwing te kan evalueer.
Israel jou voorstel van wat die afrikaner moet doen is presies wat die boere in Zimbabwe gedoen het en kyk wat het van hulle geword. Jy misbruik die woord deur enkele skrifgedeeltes aan te haal soos dit jou pas. Daar is baie ander skrifgedeeltes wat die teenoorgestelde se, maar soos jy se ons is nie geestelik genoeg om die woord te verstaan nie. Die spreukwoord se moes hoeka in die land van die blindes is die……..
Ek is oneindig dankbaar vir artikels soos hierdie wat die groter prentjie bykans inspanningloos verwoord terwyl ek verstengel is in besonderhede. Groot waardering dus vir die insiggewende artikel.